হিন্দুরা নিরাপদ হলে, মুসলিমরাও নিরাপদ: যোগী আদিত্যনাথ

ওয়েব ডেস্ক: সংখ্যালঘু সুরক্ষা (Minority Safety) এবং সাম্প্রদায়িক পরিস্থিতি নিয়ে এবার মুখ খুললেন উত্তরপ্রদেশের (Uttar Pradesh) মুখ্যমন্ত্রী যোগী আদিত্যনাথ (Yogi Adityanath)। সম্প্রতি, এক জাতীয় সংবাদসংস্থাকে দেওয়া সাক্ষাৎকারে তিনি বলেন, ভারতে সংখ্যালঘুদের সুরক্ষা নিশ্চিত হলেও, হিন্দুদের ক্ষেত্রেও সেই একই বাস্তবতা কাজ করে কি না, তা নিয়ে সংশয় রয়েছে।

যোগীর বক্তব্য, ‘‘একটি মুসলিম পরিবার যদি একশো জন হিন্দুর মাঝে সুরক্ষিত বোধ করে, তবে ৫০ জন হিন্দু কি একশো জন মুসলিমের মাঝে সমানভাবে সুরক্ষিত অনুভব করবেন? বাংলাদেশ তার স্পষ্ট উদাহরণ। অতীতে পাকিস্তানেও আমরা একই চিত্র দেখেছি।’’

আরও পড়ুন: “কথা বলার অধিকার কেড়ে নেওয়া হচ্ছে…,” বিস্ফোরক রাহুল গান্ধী

একইসঙ্গে যোগী দাবি করেন, ২০১৭ সালে উত্তর প্রদেশে বিজেপি (BJP) সরকার গঠিত হওয়ার পর থেকে রাজ্যে কোনও বড় ধরনের সাম্প্রদায়িক হিংসা হয়নি। তাঁর মতে, হিন্দুদের নিরাপত্তা নিশ্চিত হলে, মুসলিমরাও সুরক্ষিত থাকবেন। আগে দাঙ্গা হলে দুই সম্প্রদায়েরই ক্ষতি হত, কিন্তু বর্তমান প্রশাসনের অধীনে পরিস্থিতি বদলেছে বলে তাঁর মত।

সম্প্রতি আবার ধর্মীয় স্থান সংক্রান্ত বিতর্ক প্রসঙ্গেও মুখ খোলেন উত্তর প্রদেশের মুখ্যমন্ত্রী। হিন্দু ধর্মীয় স্থানে মসজিদ তৈরি করা ইসলামিক নীতির বিরুদ্ধাচরণ করে বলেও মন্তব্য করেন তিনি। সেই সঙ্গে আশ্বাস দেন যে, উত্তর প্রদেশের সম্বল-সহ অন্যান্য জায়গায় যত সম্ভব মন্দির পুনরুদ্ধারের ব্যবস্থা করা হবে। যোগীর এই বক্তব্য ঘিরে ইতিমধ্যে রাজনৈতিক মহলে চর্চা শুরু হয়েছে।